በፓርኩ ላይ የሚደርስ አደጋን ለመከላከል የሚያስችል አዲስ ስልት ማዘጋጀቱን ባለስልጣኑ አስታወቀ፡፡
በስሜን ተራራዎች ብሔራዊ ፓርክ የሚደርሱ አደጋዎችን መከላከል የሚያስችል ሥርዓት ማዘጋጀቱን የአማራ ክልል አካባቢ፣ ደንና የዱር እንስሳት ልማትና ጥበቃ ባለስልጣን አስታወቀ፡፡በጥብቅ ስፍራዎችና ብሔራዊ ፓርኮች ላይ ተፈጥሯዊና ሰው ሠራሽ አደጋዎች እንደሚከሰቱ ይመናል፡፡ በኢትዮጵያ ግን ተፈጥሯዊ አደጋ የመከሰት ዕድሉ በጣም ዝቅተኛ ነው፤ ከባለስልጣኑ የተገኘነው መረጃ እንደሚያሳየው በክልሉ የሚገኙ ጥብቅ ስፍራዎችና ብሔራዊ ፓርኮች ላይ የሚደርሱ አብዛኞቹ አደጋዎች ሰው ሠራሽ ናቸው፡፡ችግሮቹን መከላከል የሚያስችል ሥርዓት ባለመኖሩ የሚደርሱ አደጋዎችን በቀላሉ መቆጣጠር አልተቻለም፡፡ በባለስልጣኑ የደር እንስሳት ልማትና ጥበቃ ዳይሬክተር አብርሃም ማርዬ እንደተናገሩት ችግሩ በተለይ በደጋማ አካባቢዎች በሚገኙ ጥብቅ ስፍራዎችና ፓርኮች ያመዝናል፡፡ የእሳት ቃጠሎ፣ ልቅ ግጦሽ፣ የደን ምንጣሮና ሌሎችም ተጠቃሽ ሰው ሠራሽ ችግሮች ናቸው፡፡በቆላማ አካባቢ ቃጠሎ ሲከሰት መስፋፋቱን ለመግታት የሚያስችል ዘዴ በማዘጋጀት ለመቆጣጠር ጥረት የሚደረገው በሰው ኃይል መሆኑንም አመላክተዋል፡፡ በደጋማ አካባቢዎች ግን ባላቸው የአየር ንብረት ምክንያት የእሳት ቃጠሎ እንደማይከሰት ስለሚታሰብ መከላከያ ስልት አልተዘጋጀም፤ ይሁን እንጅ አምናና ዘንድሮ በስሜን ተራራዎች ብሔራዊ ፓርክ በሰዎች አማካኝነት የእሳት ቃጠሎ መነሳቱ በደጋማዎቹ አካባቢዎችም የእሳት አደጋ እንደሚከሰት አመላካች ሆኗል፡፡